รายงานคณะกรรมการตรวจสอบ

เรียน ท่านผู้ถือหุ้น

ปัจจุบันคณะกรรมการตรวจสอบประกอบด้วยกรรมการอิสระ 3 ท่าน โดยมีนายชำนาญ โชติค้ำวงศ์
เป็นประธานคณะกรรมการตรวจสอบ นายธกร เลาหพงศ์ชนะและนายกิจจา เจริญเกียรติก้อง
เป็นกรรมการตรวจสอบ
คณะกรรมการตรวจสอบทุกท่านมีคุณสมบัติครบถ้วนตามที่คณะกรรมการกำกับหลักทรัพย์และตลาดหลักทรัพย์กำหนด
ปฏิบัติหน้าที่อย่างอิสระโดยไม่ได้ถือหุ้นของบริษัทฯ ไม่มีส่วนร่วมในการบริหาร
ไม่ได้เป็นเจ้าหน้าที่บริหาร พนักงาน ที่ปรึกษา คู่ค้ากับบริษัทฯ หรือเป็นผู้มีอำนาจควบคุมบริษัทฯ
และบริษัทร่วมไม่มีผลประโยชน์ในทางตรงและทางอ้อม
ตลอดจนไม่ได้รับการแต่งตั้งเพื่อรักษาผลประโยชน์ของกรรมการหรือผู้ถือหุ้นรายใหญ่

คณะกรรมการตรวจสอบ
ได้ปฏิบัติหน้าที่ตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในรอบบัญชี 2554
คณะกรรมการตรวจสอบมีการประชุม 5 ครั้ง
โดยได้ประชุมทุกไตรมาสและจัดประชุมตามวาระที่สำคัญๆตามความเหมาะสม
ในการประชุมได้เชิญผู้สอบบัญชีภายนอกเพื่อร่วมสอบทานงบการเงินรวมและงบการเงินเฉพาะกิจการของบริษัทฯ
รวมถึงผู้ตรวจสอบภายในตามความเหมาะสม ซึ่งสรุปสาระสำคัญได้ดังนี้

1)  สอบทานงบการเงินรายไตรมาสและงบการเงินประจำปี 2554 โดยได้สอบถามและรับฟัง
    คำชี้แจงของผู้บริหาร และผู้สอบบัญชี ในเรื่องความถูกต้องครบถ้วนของงบการเงิน
    และความเพียงพอในการเปิดเผยข้อมูล
    และทันเวลาตามที่ควรในสาระสำคัญตามความเห็นของผู้สอบบัญชีรับอนุญาตที่แนบในงบการเงินก่อนนำเสนอคณะกรรมการบริษัทเพื่อพิจารณาอนุมัติ
    รวมถึงการแสดงความเห็นเกี่ยวกับคุณสมบัติของผู้สอบบัญชีตามประกาศของสำนักงานคณะกรรมการกำกับหลักทรัพย์และตลาดหลักทรัพย์
    ที่จะมาทำหน้าที่ผู้สอบบัญชีของบริษัทฯ

2)  สอบทานข้อมูลผลการดำเนินงานและระบบการควบคุมภายใน เพื่อประเมินความเพียงพอ
    เหมาะสม
    และประสิทธิผลของระบบการควบคุมภายในอันจะช่วยส่งเสริมให้การดำเนินงานบรรลุตามเป้าหมายที่กำหนดไว้
    โดยพิจารณาจากรายงานการตรวจสอบภายในประจำปี 2554
    คณะกรรมการตรวจสอบมีความเห็นว่าบริษัทฯ
    มีระบบการติดตามควบคุมดูแลการดำเนินงานของบริษัทฯ และบริษัทย่อยอย่างเพียงพอ
    เหมาะสม และมีประสิทธิผล
    ยกเว้นระบบควบคุมทางด้านการลงทุนในหลักทรัพย์ในความต้องการของตลาด
    ที่ได้กำหนดและบังคับใช้ระเบียบการลงทุนในหลักทรัพย์ในช่วงไตรมาสที่ 4 ปี 2554
    อย่างไรก็ดีคณะกรรมการตรวจสอบได้มอบหมายให้แผนกตรวจสอบภายในติดตามและสอบทานการปฏิบัติตามระเบียบการลงทุนในหลักทรัพย์แล้ว
    เพื่อนำเสนอคณะกรรมการตรวจสอบอย่างสม่ำเสมอ

3)  สอบทานการปฏิบัติตามกฎหมายว่าด้วยหลักทรัย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
    ซึ่งคณะกรรมการตรวจสอบมีความเห็นว่า
    ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย

4)  สอบทานและให้ความเห็นชอบต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
    รวมถึงการเปิดเผยข้อมูลของรายการดังกล่าวตามข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    คณะกรรมการตรวจสอบมีความเห็นว่ารายการดังกล่าวเป็นรายการที่สมเหตุสมผล
    และเป็นประโยชน์สูงสุดต่อการดำเนินธุรกิจของบริษัทฯ
    รวมทั้งมีการเปิดเผยข้อมูลอย่างถูกต้องครบถ้วน เพื่อให้เกิดความโปร่งใส

คณะกรรมการตรวจสอบมีความเห็นว่า คณะกรรมการ และผู้บริหารของบริษัท
ให้ความสำคัญเป็นอย่างยิ่งต่อ การดำเนินการภายใต้กระบวนการกำกับดูแลกิจการที่ดี
ฝ่ายบริหารมีความมุ่งมั่นบริหารภายในกรอบของจริยธรรมที่ดีอย่างสม่ำเสมอ

  (นายชำนาญ โชติค้ำวงศ์)

  ประธานคณะกรรมการตรวจสอบ

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัท เป็นผู้มีหน้าที่รับผิดชอบต่อรายงานทางการเงินของบริษัท เจนเนอรัล
เอนจิเนียริ่ง จำกัด (มหาชน) และบริษัทย่อย
ตลอดจนข้อมูลสารสนเทศทางการเงินที่ปรากฏในรายงานประจำปี
ซึ่งรายงานทางการเงินดังกล่าวได้จัดทำขึ้นตามมาตรฐานการบัญชีที่รับรองทั่วไป
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลพินิจอย่างระมัดระวังจัดให้มีระบบการควบคุมภายในที่มีประสิทธิภาพ
รวมทั้งมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน
เพื่อประโยชน์ต่อผู้ถือหุ้นและนักลงทุน เพื่อให้มีความเชื่อมั่นต่องบการเงินของบริษัท
ดูแลรักษาทรัพย์สินของบริษัทฯ และสามารถป้องกันการทุจริต
หรือการดำเนินการที่ผิดปกติอย่างมีสาระสำคัญ

งบการเงินของบริษัทฯ และบริษัทย่อย ได้รับการตรวจสอบโดย นายบุญเลิศ
แก้วพันธุ์พฤกษ์ผู้สอบบัญชีจากบริษัท บีพีอาร์ ออดิท แอนด์ แอดไวเซอรี่ จำกัด
ซึ่งเป็นผู้สอบบัญชีได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
โดยบริษัทฯได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
โดยความเห็นของผู้สอบบัญชีได้ปรากฏในรายงานของผู้สอบบัญชี ซึ่งแสดงไว้ในรายงานประจำปีแล้ว

คณะกรรมการบริษัทฯ ได้แต่งตั้งคณะกรรมการตรวจสอบ เพื่อทำหน้าที่สอบทานนโยบายการบัญชี
และคุณภาพของรายงานทางการเงิน สอบทานระบบการควบคุมภายใน และการตรวจสอบภายใน
ตลอดจนระบบการบริหารความเสี่ยงโดยความเห็นของคณะกรรมการตรวจสอบ
เกี่ยวกับเรื่องนี้ปรากฏในรายงานของคณะกรรมการตรวจสอบ ซึ่งแสดงไว้ในรายงานประจำปีแล้ว

คณะกรรมการบริษัทฯ มีความเห็นว่าระบบการควบคุมภายในของบริษัทฯ
โดยรวมอยู่ในระดับที่น่าพอใจ
ยกเว้นระบบการควบคุมทางด้านการลงทุนในหลักทรัพย์ในความต้องการของตลาด
ที่ได้กำหนดและบังคับใช้ระเบียบการลงทุนในหลักทรัพย์ในช่วงไตรมาสที่ 4 ปี 2554
งบการเงินของบริษัท เจนเนอรัล เอนจิเนียริ่ง จำกัด (มหาชน) และบริษัทย่อย ณ วันที่ 31
ธันวาคม 2554ได้แสดงฐานะการเงิน ผลการดำเนินงาน
และกระแสเงินสดรวมที่เป็นจริงและสมเหตุผลตามที่ควรในสาระสำคัญตามหลักการบัญชีที่รับรองทั่วไป
และปฏิบัติตามกฎหมายและระเบียบที่เกี่ยวข้อง

+-----------------------------------+-----------------------------------+
| (นายอำนาจ ตันกุริมาน)                | (นายอภินันท์กานต์ พงศ์สถาบดี)           |
|                                   |                                   |
| ประธานกรรมการบริหาร                | กรรมการบริหาร                      |
+-----------------------------------+-----------------------------------+